
Megpecsételt borsodi sorsok?, avagy a miskolci kistérség egy szeglete, mint turisztikai kitörési pont

Magyarország erős Budapest centrikussága – mint oly sok más gazdasági ágban – érezteti
hatását a turizmusban is. Az Új Széchenyi Terv célkitűzései, az Európai Unió politikája is
a vidék versenyképességének fejlesztését, a vidéki munkaerő felszívását szorgalmazzák.
Dolgozatunkban a Miskolci kistérséget fogjuk bemutatni. A miskolci kistérség Borsod-Abaúj-
Zemplén megye legnagyobb területű és népességű, továbbá hazánk második legnépesebb
kistérsége. Ezen adottságok mellett a területnek rengeteg, természeti- és történelmi kincse
van. Ennek ellenére úgy érezzük, hogy a kistérség imázsát a „borsodi” illetve a kelet-
magyarországi megítélés alakítja. Vagyis a sokszor ledegradáló kifejezések a kistérség
turizmusának alakulását is megpecsételik. Ez az általános megítélés azt eredményezi, hogy
a térség méltatlanul mellőzött a turisztikai beruházók és a turisták körében. Dolgozatunk fő
célja az, hogy a miskolci kistérséget, azon belül is néhány várost illetve települést kiemelten
bemutassunk turisztikai szemszögből. A kistérség településeinek vizsgálatát – a dolgozat
terjedelmi keretei miatt – azon településekre korlátozzuk, melyek fellendülése húzóerőként
a többi település fejlődését megalapozhatják. A térség lehetőségeit vizsgáljuk először egy
Vonzerőleltáron alapuló helyzetelemzéssel, majd a fejlesztési lehetőségeket és javaslatainkat
fogjuk közzétenni. Mindezek alapját kvalitatív és kvantitatív felmérések fogják adni.



